কি যে বলি এইগুলারে? » Dinajpur24 | The Largest Bangla News Paper of Bangladesh
শুক্রবার, ২৯ মে ২০২০, ১১:২৮ অপরাহ্ন
(দিনাজপুর২৪.কম) নব্বইয়ের দশকে রাজধানীতে দৃশ্যটা প্রায় নিয়মিত ছিল। শুক্রবার নতুন চলচ্চিত্র মুক্তির দিনে গাড়িতে পোস্টার লাগিয়ে চলচ্চিত্রের প্রমো বাজিয়ে মাজহারুল ইসলামের ভরাট কণ্ঠে প্রচারণা! সে দিন অতীত হয়েছে। তবে এবার সেই প্রচারণা পর্বেরই ভিন্ন রূপ দেখল রাজধানীবাসী।
শুক্রবার দিনজুড়ে রাজধানীর বিভিন্ন সড়কে এবং সিনেমা হলে মটরবাইকে চড়ে ঘুরে বেড়িয়েছে শতাধিক তরুণের দল। গোটা ৫০ বাইকের অধিকাংশতে দুজন এবং কোনটিতে তিনজন করে শতাধিক তরুণের বহুল আলোচিত ছবি ‘ডুব’-এর প্রচার ছুটির দিনের রাজধানীবাসীর নজর কেড়েছে। প্রতি তরুণের গায়ে ছিল কালো টিশার্ট। যার সামনের অংশে লেখা ছিল ‘বুকের ভেতর বয়ে চলে জীবন নামের নদী/ আহারে জীবন আহা জীবন’ এবং পেছনের অংশে লেখা ছিল চলচ্চিত্রটির নাম ‘ডুব’।
২৭ অক্টোবর রাজধানীসহ সারাদেশের ৪০ টি সিনেমা হলে মুক্তি পেয়েছে চলচ্চিত্রটি। এর মধ্যে রাজধানীর বলাকা, মধুমিতা ও তিনটি সিনেপ্লেক্সসহ মোট ৯টি সিনেমা হলে মুক্তি পেয়েছে চলচ্চিত্রটি। দুপুরের প্রদর্শনীতে বলাকা সিনেমা হলে উপস্থিত ছিলেন ‘ডুব’ নির্মাতা মোস্তফা সরয়ার ফারুকী ও চলচ্চিত্রটির অভিনেত্রী নুসরাত ইমরোজ তিশা। সে সময় তরুণদের তার পাশে দেখা যায়।
বিকালে তারা রাজধানীর মধুমিতা সিনেমা হলে যান। সেখানেও তরুণ বাহিনী ছিল। রাজধানীর বনানী, উত্তরা, পান্থপথ বসুন্ধরা শপিং মল এলাকায় মহড়া দেন তারা। বিকালে মোস্তফা সরয়ার ফারুকী বলেন, সকালে নেমেছি কলকাতা থেকে ঢাকায়। ফ্লাইট ডিলে হয়েছে। এখন সিনেমা হলগুলোতে যাচ্ছি।’ বাইকে কালো কেঞ্জিতে তরুণদের প্রচারণা সম্পর্কে ফারুকী বলেন, ভাই বেরাদরেরা ভালোবেসে এই পাগলামী করছে! কি যে বলি এইগুলারে?
একজন খ্যাতিমান লেখক তার দ্বিতীয় স্ত্রী ও কন্যার সঙ্গে সম্পর্কের জটিলতা নিয়ে নির্মিত চলচ্চিত্র ‘ডুব-নো বেড অব রোজেস’ এ লেখক জাভেদ হাসানের চরিত্রে অভিনয় করেছেন বলিউড-হলিউডের খ্যাতিমান অভিনেতা ইরফান খান। ছবির অন্যতম প্রযোজকও তিনি। ছবিটির বাংলাদেশী প্রযোজক জাজ মাল্টিমিডিয়া ও ভারতীয় প্রযোজক এসকে মুভিজ।
চলচ্চিত্রটি একই দিনে ভারতের ৩৪ টি সিনেমা হল ও অস্ট্রেলিয়ার ১০টি সিনেমা হলে মুক্তি পেয়েছে। -ডেস্ক